Սալավաթ Յուլաև (մարզապալատ)

«Սալավաթ Յուլաև» մարզական պալատ (), մարզական սառցային պալատ Ռուսաստանի Ուֆա քաղաքում (Բաշկորտոստան), մինչև 2007 թվականի օգոստոսը՝ Ռուսաստանի «Սալավաթ Յուլաև» հոկեյի ակումբի տնային ասպարեզը։ 2009 թվականի սեպտեմբերից Հոկեյի երիտասարդական լիգայում հանդես եկող «Տոլպար» ակումբի պաշտոնական տնային ասպարեզն է։ 2010 թվականի սեպտեմբերից նաև հոկեյի Ռուսաստանի կանանց առաջնությունում հանդես եկող «Ագիդել» ակումբի պաշտոնական տնային ասպարեզն է։

Բաշկորտոստանի ամենամեծ փակ մարզական կառույցն էր նախքան 2007 թվականին երկրում արհեստական սառույցով առաջին մարզական հաստատության՝ «Ուֆա-Արենա» նոր սառցային պալատի բացվելը։ Կառուցել է «Շինարարական տրեստ № 3»-ը` գործիքաշինական գործարանի պատվերով։

Պատմություն 
Մարզապալատը բացվել է1967 թվականի հոկտեմբերի 28-ին։ Հոկեյի առաջին խաղը մարզապալատում տեղի է ունեցել 1967 թվականի նոյեմբերի 20-ին. մրցել են «Սալավաթ Յուլաև» և «Տորպեդո» (Ուստ Կամենոգորսկ) թիմերը։ Պալատի բացման պահին տրիբունաների ընդհանուր տարողությունը 3949 մարդ էր։

1993 թվականին հիմնական շենքին կցակառուցվել է արհեստական սառույցով և 1500 նստատեղ ունեցող տրիբունայով երկրորդ մարզադաշտը, ավելացվել է թենիսի խաղահրապարակով երկրորդ հարկ, փոխարինվել են լուսավորության և սառնարանային սարքավորումները։ Հիմնական խաղահրապարակում տեղադրվել են նոր տեղեկատվական լուսատախտակներ։

2012 թվականին, 2013 թվականի աշխարհի երիտասարդական առաջնությանը նախապատրաստվելու ընթացքում, իրականացվել է մարզապալատի լայնածավալ վերակառուցում։ Աշխատանքների ընթացքում փոխարինվել է տանիքը, վերակառուցվել է ճակատը, տեղադրվել են անվտանգության, օդափոխության և օդորակման ժամանակակից համակարգեր, վերափոխվել է սառցադաշտը, որը հագեցվել է հեռարձակման և մեկնաբանների աշխատանքի համար նախատեսված ժամանակակից սարքավորումներով։ Վերակառուցման ընթացքում պալատի տարողությունը 3949-ից նվազել է 3501-ի, ապամոնտաժվել է հինգ միահյուսված օլիմպիական օղակների հուշարձանը։

Ընդհանուր տեղեկություններ 

Մարզապալատն ունի 61×30 մետր չափսերով արհեստական սառույցով տափօղակով հոկեյի երկու սահադաշտ, ծանրամարտի սրահ, հրաձգարան, ինչպես նաև արհեստական ծածկով աթլետիկական վազքուղի։ Հիմնական խաղահրապարակի տրիբունայի տարողությունը 3501 հանդիսական է։

Ներկայում մարզապալատը համապատասխանում է Հոկեյի միջազգային ֆեդերացիայի չափանիշներին։ Ժամանակակից տեխնոլոգիաների և նյութերի օգտագործումը հնարավորություն է տվել հասնելու «ջերմություն տրիբունաներում՝ զովություն սառույցի վրա» ձևաչափին։

Մարզական խոշոր իրադարձություններ 

 Գեղասահքի ԽՍՀՄ գավաթ
 Բռնցքամարտի ԽՍՀՄ գավաթ (1970)
 ԽՍՀՄ ժողովուրդների ամառային սպարտակիադայի սպորտային մարմնամարզության պատանիների և աղջիկների եզրափակիչ (1971)
 Ազատ ոճի ըմբշամարտի ԽՍՀՄ առաջնություն (1974, հուլիս)
 Սպորտային մարմնամարզության ԽՍՀՄ առաջնություն (1975, ապրիլ)
 Հոկեյի միջազգային մրցաշար «Սովետսկի սպորտ» թերթի մրցանակի համար (1978)
 Հոկեյի Եվրոպայի պատանեկան առաջնություն (1996, ապրիլ)
 Ռուսաստանի և Ճապոնիայի վոլեյբոլի տղամարդկանց հավաքականների ընկերական հանդիպումներ (1997, օգոստոս)
 Հոկեյի ԽՍՀՄ և Ռուսաստանի պատանեկան առաջնությունների տասը եզրափակիչ մրցաշարեր
 Հոկեյի աշխարհի 2013 թվականի երիտասարդական առաջնություն

Ծանոթագրություններ 

Ուֆայի մարզական կառույցներ
Ռուսաստանի մշակութային ժառանգության օբյեկտներ
1967 հիմնադրումներ ԽՍՀՄ-ում
1967 կառուցումն ավարտված շենքեր և կառույցներ